Luister: Kom sit aan by Martelize se stamtafelMartelize Brink (Foto: Verskaf) Martelize Brink, RSG-omroeper en kosliefhebber, het ŉ splinternuwe kookprogram wat eersdaags op die kassie te sien is. In Martelize se stamtafel nooi Martelize elke week ŉ bekende gas om saam met haar te kook en kuier: Van Ivan Botha en Donnalee Roberts, Denise Newman, Deon Lotz en Sandra Prinsloo, tot Vicky Davis en Neil Sandilands. “Dit was nie vir my vreemd om mense in die huis te verwelkom nie. Ek wou net gehad het dat mense lekker eet en die samesyn geniet,” het Martelize tydens ŉ onderhoud met Maroela Media vertel. “Ek is eintlik baie dankbaar dat dit in my huis verfilm is, veral omdat ons van vroegoggend tot -aand geskiet het. Dit was natuurlik ook heerlik om gaste met ŉ koppie boeretroos in te wag wanneer hulle douvoordag daar aangekom het.” Martelize sê sy is verder dankbaar vir haar lewensmaat Marius van Tonder se volgehoue ondersteuning tydens die verfilming van die program. Hy moes ook dikwels maar by vriende gaan kuier of homself besig hou wanneer die span die huis oorneem, vertel Martelize skertsend. Haar pa was ŉ predikant en juis daarom was Martelize vroeg-vroeg al gewoond aan die samesyn en om kos met mense te deel. “Daar was altyd so baie kos, veral vir mense wat behoeftig was en dit nodig gehad het. Die voordeur van die pastorie was altyd oop,” onthou sy. Buiten dat gaste hulself in Martelize se huis tuismaak, leer elkeen van hulle ook meer oor hul familiestambome. Die genealoog Aubrey Stringveld bestudeer gaste se herkoms en Martelize gebruik dit dan as inspirasie vir die ete wat sy maak. Martelize en Aubrey het destyds ontmoet toe sy ŉ onderhoud met hom gevoer het oor vanne se geskiedenis. Die onderhoud was deel van haar oggendprogram op RSG. Sy vertel dat onderhoude oor hierdie onderwerp ŉ groot motiveerder was vir Martelize se stamtafel. “Genealogie is ŉ baie gewilde onderwerp. Ons het dit al baie gedek op ons program oor die jare. Mense het ŉ behoefte om te weet waar hulle vandaan kom.” Daarom het Martelize en die span wat Martelize se stamtafel saamgestel het uiteenlopende gaste gekies wat by ŉ wye gehoor aanklank sal vind. “Ek het nie ŉ spesifieke persoon in gedagte nie; ek het Suid-Afrikaners in gedagte. Ek wil hê dit moet vir alle Suid-Afrikaners interessant wees. Dit is hoekom die herkoms van gaste so interessant en heeltemal verskillend is,” sê sy. Martelize se stamtafel sal elke Woensdag om 17:00 op VIA, DStv-kanaal 147, uitgesaai word. Kyk hier na die lokprent van episode een: